Cabugao, Ilocos Sur – Nagtataripnong ti 94 a Barangay Health Workers (BHW) iti 33 a barangays ti ili a Cabugao idi Setiembre 26, 2011 iti Municipal Conference Hall tapno awatenda ti Philhealth Cards nga ited ti Gobierno Munisipal babaen ti serbisio ti opisina ti Mayor ken ti MSWDO.
Iti pammabileg a balikas ti ama ti ili, Mayor Ediboy S. Cobangbang, Jr., binigbigna ti kabaelan dagiti BHW a tumulong iti Gobierno Munisipal a mangipagteng ti serbisio-medikal kadagiti barbarangay ket tumulong ti Mayor babaen iti pannuporta ti Sangguniang Bayan iti pannakayalokar ti pundo para iti “premium” tapno maikkan pay dagiti awan pay ti Philhealth-na nga umili ti Cabugao.
Inulit nga ingunamgunam ni Mayor Ediboy ti saan koma a panagdoble ti maaddaan ti Philhealth iti uneg ti maysa a pamilia tapno makapagwaras a sapasap daytoy a benepisio nga itden ti Gobierno. Kuna ni Mayor Ediboy nga adda Task Force ti Gobierno Munisipal nga agasikaso ti dadduma a pakaseknan dagiti umili maipapan iti Philhealth. Innayonna pay ti nasayaat a panggep ti Gobierno Nasional ket indawatna nga agtultuloy koma daytoy a katinnulong ti Gobierno Munisipal a mangsaranay kadagiti umili a seknan ti sakit. Kinaritna ti gunglo ti BHW nga idauluan ni Mrs. Natividad Gaspar a pagsasaritaan dagitoy ti mabalin a mainayon a mangpapintas pay ti serbisioda ken ti asosasionda.
Dinakamat met ni Mrs. Lydia S. Gazmen, Municipal Social Welfare Development Officer ti LGU-Cabugao a kasapulan a mai-confine ti ospital wenno klinika ti masakit tapno makasagrap ti benepisio nga itden ti Philhealth. Innayonna a no agyanda iti kuarto nga awan ti bayadna, awan met bayad iti serbisio ti mangngagas.
Kabayatanna, napagasatan ni Mrs. Arlyn Sajonia, BHW ti Barangay Nagsantaan, a nabunot ni Mayor Ediboy ti naganna ket pinadayawan ti Ama ti Ili kas naipangruna a BHW.
Kadua ni Mayor Ediboy ni SB Member Carlito S. Pano, M.D., Chairman, Committee on Health a nangpadayaw ken ni Mrs. Sajonia. # (Insurat ni JOED SAJONIA/ab photography)
ilo_Latn ilo_Latn ilo_Latn ilo_Latn ilo_Latn ilo_Latn